ઝિમ્બાબ્વેમાં લશ્કરી બળવો થયો છે. સેનાએ એવી સ્પષ્ટતા કરી છે કે બળવો નથી, પણ કેટલાક ક્રિમિનલ સામે કાર્યવાહી થઈ રહી છે. પણ આવી કાર્યવાહી કરવા માટે પ્રમુખના ઘરને ઘેરી લેવું પડે અને રેડિયો તથા ટીવી સ્ટેશનને કબજે કરી લેવાની જરૂર ના પડે. આવી જરૂર કેમ પડી એ સવાલ વધારે અગત્યનો છે. સેનાએ બળવો કર્યો તેના અઠવાડિયા પછી એક તસવીર બહાર પાડી છે તેમાં રોબર્ટ મુગાબેની સાથે સેનાના જનરલ કોન્સ્ટેટીનો શિવાન્ગા તથા અન્ય અધિકારીઓ વાતચીત કરી રહ્યા છે. દેખાવ એવો થઈ રહ્યો છે કે મુગાબે જ સત્તામાં છે, પણ સત્તા પરિવર્તન થઈ રહ્યું છે તે ઝિમ્બાબ્વેના નાગરિકો સમજવા લાગ્યા છે. શિવાન્ગાએ ચીનના તથા આફ્રિકા યુનિયનના નેતાઓ સાથે પણ વાત કરી લીધી છે અને બળવા પછી તેમના આશીર્વાદ મેળવી લીધા છે એવું મનાય છે. ચીને આફ્રિકામાં કેટલો પગપેસારો કર્યો છે તેનું પણ આ એક ઉદાહરણ છે.